Braşov
Store norske leksikon,Geografi,Verdens geografi,Europa,Romanias geografi
Brașov er en by i Romania, i Transilvania, ved nordskråningen av Sør-Karpatene. Den ligger 625 meter over havet og har 289 100 innbyggere (2020). Den er en av landets største byer.
Braşov er et viktig industri-, handels- og kultursentrum og et jernbaneknutepunkt. Der er betydelig mekanisk industri, tekstil-, bygnings- og kjemisk industri. Byen har universitet, teknisk høyskole, musikkonservatorium, og symfoniorkester. Poiana Braşov nær byen er Romanias største vintersportssted.Bybildet domineres av den tysk-lutherske gotiske katedralen Die schwarze Kirche (fra siste del av 1300-tallet). Det gamle rådhuset er fra 1420. Historikk Braşov ble grunnlagt av Den tyske orden i 1211. Navnet Braşov er dokumentert fra 1251. Byen har siden middelalderen vært et sentrum for den tyske befolkningen (sakserne) i Romania, men har også lenge betydd mye for rumensk kultur. Den første boka som ble trykt på rumensk, utkom i Braşov i 1559. Fra 1500-tallet har det vært undervisning på rumensk. Fram til 1918 tilhørte Braşov Østerrike-Ungarn, fra 1918 Romania. Den tyske befolkningen er i dag redusert til noen få tusen etter en omfattende utvandring til Tyskland.Industrialiseringen og befolkningsveksten etter andre verdenskrig var sterk; før krigen hadde Braşov bare cirka 60 000 innbyggere. Etter kommunismens fall i 1989 har industrien hatt store tilpasningsproblemer, og arbeidsløsheten har vært betydelig.I årene 1950–1960 het byen Oraşul Stalin ('Stalinbyen'). I 1987 var det store arbeiderdemonstrasjoner mot det kommunistiske regimet. Les mer i Store norske leksikon Romania Romanias geografi Romanias historie Romanias befolkning